

*Pranešimas žiniasklaidai*

*2025 03 25*

**Baigti statyti projekto „Vilnelės skverai“ Kaukysos etapo namai**

**UAB Merko statyba baigė statyti projekto „Vilnelės skverai“ Kaukysos etapo namus. Iš 303 butų šeimininkus jau turi virš 85 proc.**

„Gera matyti, kaip per kelerius pastaruosius metus pasikeitė visa aplinkinė erdvė. Buvusios gamyklos teritorijoje iškilo šiuolaikiški namai su erdviais vidiniais kiemais – skverais, nuo kurių ir kilo viso kvartalo – „Vilnelės skverai“ – pavadinimas. Pastatėme čia 20 namų, 750 butų, kurių didžiojoje dalyje jau įsikūrė naujakuriai “, – pasakoja Saulius Putrimas, MERKO Lietuvoje vadovas.

Dviejų ankstesnių etapų namuose yra 447 butai, visi jie jau parduoti.

**Neatpažįstamai pasikeitusi teritorija**

Nuo 2020 metų, kai MERKO pradėjo statyti pirmus „Vilnelės skverų“ namus, ši vietovė neatpažįstamai pasikeitė. Vilniaus savivaldybės inicijuoto „Architektūros parko“ teritorijoje, tarp Senamiesčio ir žaliųjų Vilniaus parkų, kuriasi unikalus šiuolaikinio miesto centras su moderniais namais, naujomis gatvėmis, dviračių ir pėsčiųjų takais, vedančiais tiesiai į Vilniaus senamiestį. Pirmuose daugiabučių aukštuose duris atvėrė kavinės, parduotuvės, įstaigos, teikiančios paslaugas aplinkinių namų gyventojams.

Šį rajoną pamėgo žmonės, ir vertinantys aktyvų laisvalaikį gamtoje, ir norintys gyventi šalia Senamiesčio. 2023 metais Lietuvos nekilnojamojo turto plėtros asociacija „Vilnelės skverus“ pripažino geriausiu gyvenamuoju projektu Lietuvoje.

**Butai – ir su daline apdaila, ir pilnai įrengti**

Dabar baigtame „Vilnelės skverų“ etape iškilo aštuoni šešių–septynių aukštų modernūs, ekonomiški, energinio naudingumo A+ klasės namai. Butų plotas siekia nuo 32 iki 100 kv. metrų. Pirkėjai gali rinktis vieno – keturių kambarių butus tik su daline apdaila arba pilnai įrengtus.

Po namais – požeminė automobilių aikštelė, pageidaujantiems yra įrengtos elektromobilių įkrovimo stotelės. Aktyvų laisvalaikį mėgstantiems gyventojams įrengtos individualios ir bendros dviračių saugyklos.

Kaip ir ankstesnių, taip ir šio etapo namai susibūrė aplink bendrą kiemą – skverą, kuriame įrengtos poilsio vietos, vaikų žaidimo aikštelės. Atsipūsti kvies ir šalia tekanti upelio atkarpa – į paviršių iškeltas po žeme vingiuojantis upelis. Čia jis pasirodo trumpam, vinguriuoja atkartodamas Vilnelės vingius, teka jos nuolydžiu ir greičiu, o paskui vėl slepiasi po žeme ir įsilieja į upę. Kūrinio autorius – architektas Tadas Balčiūnas.

**Sugrįžta buvę pirkėjai**

Pasak S. Putrimo, statant šią „Vilnelės skverų“ gyvenvietę teko praeiti sudėtingus laikus: koronaviruso pandemiją, Rusijos pradėtą karą Ukrainoje, geopolitinių pokyčių sukeltus ekonominius iššūkius. Nepaisant šių nepalankių veiksnių, statybos darbai nestojo, jie buvo atlikti laiku, tesėti visi pažadai pirkėjams. Pastarieji pirko butus net iš brėžinių, nenutraukė nei vienos preliminarios buto pardavimo-pirkimo sutarties.

„Manau, pasitikėjimo pirkėjams suteikė tai, kad iš pradžių jie galėjo apžiūrėti netoliese esančius kito mūsų projekto – „Vilnelės slėnio“ namus, o paskui – jau pastatytų „Vilnelės skverų“ etapus. Taip pat žinia, kad MERKO Lietuvoje jau veikia daugiau nei dvidešimt penkerius metus, kad esame pastatę Vilniuje daug daugiabučių gyvenamųjų namų, viešbučių, mokyklų“, – sakė MERKO Lietuvoje vadovas.

Pasak pašnekovo, neretai pirkėjai sugrįžta – pirkę butus kituose MERKO projektuose, kreipiasi vėl, kai išleidę vaikus į gyvenimą ieško mažesnių butų, arba, priešingai, didesnių, šeimai pagausėjus.

*Apie MERKO grupę:*

*UAB Merko statyba ir UAB Merko būstas akcininkė – AS Merko Ehitus, kurios akcijomis prekiaujama NASDAQ OMX vertybinių popierių biržoje. Visose Baltijos šalyse veikiančios grupės apyvarta 2024 metais buvo 539 mln. eurų, grupėje dirbo 605 darbuotojai.*

MERKO nuotraukose:

„Vilnelės skverų“ namai.

**Daugiau informacijos**:

Oksana Vaitkienė, UAB Merko statyba

Tel. +370 665 90428; e.p. [oksana.vaitkiene@merko.lt](mailto:oksana.vaitkiene@merko.lt)

Vaida Samuolytė, strateginės komunikacijos ekspertė

Tel. +370 682 43660; e.p. [vaida.samuolyte@gmail.com](mailto:vaida.samuolyte@gmail.com)